**語言相對論**（粵拼：jyu5 jin4 soeng1 deoi3 leon6）係源自廿世紀語言學嘅一個假說，主張一隻語言嘅結構會影響佢啲使用者思考現實嘅方式，亦即係話語言會影響到一個人嘅思維。語言相對論講緊嘅唔淨只係唔同語言用語言嘅習慣，而係講語言會影響人腦嘅深層認知過程。

基本諗頭
----

睇埋：心理語言學同埋認知科學

> 「想像一個世界，個天係綠色嘅。唔係因為你去咗第個行星，而係因為你隻語言入便冇字詞可以指藍色。」
> 
> 

語言相對論嘅諗頭源自廿世紀上半，美國語言學家班哲文·李·沃夫喺 1956 年撰文，提到噉嘅諗法：當時歐美嘅語言學家接觸到好多歐洲語言以外嘅語言，見識到唔同嘅語言喺文法上可以係爭幾咁遠；而佢提出，每一隻語言嘅文法系統唔淨只係用嚟表達思緒咁簡單，仲能夠形塑語言使用者嘅思緒；人喺個腦入便建立自己諗緊嘅嘢嗰陣，會跟從佢慣用嗰隻語言嘅文法嚟組織思緒。除此之外，唔同語言分辨事物嘅方法都唔同—例如有好多語言都冇字詞可以指藍色，嗰啲語言嘅使用者好多時都會用「綠色」或者「黑色」嚟描述藍色嘅物品，噉就表示一個人隻語言點樣分辨唔同嘅事物，好大程度上主宰咗佢個腦點樣將事物分類。

除此之外，沃夫佢仲有提到隱密型嘅概念：根據佢呢個諗法，主張一隻字詞可以有一啲冇開口講出嚟嘅文法類型；例如喺廿一世紀初嘅英文入便，啲動詞過去式要加 **-ed** 就**唔**係一種隱密型—因為講嘢嘅人會將佢對隻字詞嘅分類（係咪過去式）明確噉講出嚟（加 **-ed** 尾）；相比之下，英文入邊有關一個人名「係男定女」就係一個隱密型—名詞表示緊嗰個個體係男定女，唔使要隻字變樣嚟表示，但係一個用英文用得有返咁上下純熟嘅人，心入便會知隻名詞指嗰個個體係男定係女，能夠正確噉揀要用 **he** 定 **she** 做代名詞。

強弱版本
----

語言相對論依個假說，可以分做**強**同**弱**兩個版本。

* **弱**語言相對論：根據呢個諗法，語言能夠影響思緒；呢個版本嘅語言相對論被指係太過籠統，講咗等於冇講，亦冇乜可否證度—語言會影響一個人睇咩科學節目同睇咩書，實會影響到一個人接觸到乜嘢知識；一隻語言入邊有咩字詞會反映佢嘅使用者日常生活當中會諗啲乜... 等等。
* **強**語言相對論（語言決定論）：根據呢個諗法，一隻語言嘅特性會「定死咗」佢嘅使用者嘅思維，令到佢嘅使用者難以思考某啲嘢；呢個諗法受到唔少科學家同哲學家反對—因為呢啲人士做嘅，正正就係諗一啲前人未諗過（所以而家嘅語言未有名可以指）嘅概念。到咗廿一世紀初，語言學嘅研究者一般都唔會認真看待語言決定論。

於是就出現咗一種比較中庸嘅思想：

> 我哋用緊嘅語言，可以影響我哋嘅某啲認知功能，但未至於令到我哋冇能力思考某啲諗頭。
> 
> 

例如想像一隻語言冇字詞可以指藍色，但係佢哋依然可以形容嗰一笪藍色有幾深，亦能夠睇得出笪顏色同綠色有啲唔同。

實驗證據
----

有唔少語言學家都同心理學家合作做研究，想探究語言會點樣影響人類嘅認知。

### 顏色研究

睇埋：色名
語言學家指出，唔同語言對顏色嘅描述可以幾唔同。例如粵語入邊**藍**（粵拼：laam4）同英文入邊嘅 **blue**（IPA：/bluː/）可以當係等同，兩隻字詞都係指緊藍色。不過俄羅斯話喺對藍色嘅描述方面就好唔同，廿一世紀初嘅俄羅斯話有兩隻字詞

1. **Goluboy**（斯拉夫字母：голубой）
2. **Siniy**（斯拉夫字母：синий）

當中 1 大致可以理解做「淺藍」而 2 大致可以理解做「深藍」—留意俄羅斯話對呢兩種顏色畀咗兩隻唔同嘅字詞，唔似得粵語或者英文噉將兩隻色當做「藍」嘅變體。語言學家做咗心理實驗，搵咗一班以英文做母語嘅人（E 組）同埋一班以俄羅斯話做母語嘅人（R 組）返嚟，叫佢哋分辨唔同嘅顏色，發現 R 組能夠以更快嘅速度分辨淺藍同深藍，而且分起上嚟更加準。

### 方向研究

亦有語言學家試過研究語言會點樣影響人腦對空間同方向嘅處理。喺呢方面，一個出名嘅例子有澳洲土著嘅辜古依密舍話：據講喺呢隻語言裡便，講親方向一定係用東南西北嘅；喺粵語、標準官話、英文等嘅歐洲語言... 當中，一個人要講一件物件喺邊，會講「喺阿明前面」或者「喺阿偉嘅左手邊」等嘅說話，但係辜古依密舍話就好唔同，傾向淨係用東南西北，即係話如果將辜古依密舍話嘅對話譯做粵語，會有類似以下噉嘅字句—

* 「我見到巴士站喺我嘅西面。」
* 「部手提電腦喺邊？喺你嘅東面呀。」
* 「間超市喺邊？嗱，由你而家嘅位置向東行，行咗 XXX 咁遠距離，就會見到超市喺你南面。」

呀噉。噉即係話，辜古依密舍話嘅使用者要無時無刻留意住東南西北喺邊。事實亦表明，研究者一要求辜古依密舍話嘅使用者指出（例如）南面喺邊，佢哋能夠即刻準確無誤噉作答，而其他語言嘅使用者就往往要諗幾秒至答得出。由呢個例子可見，語言能夠影響一個人腦對方向嘅認知。

參考
--

以下係文中用咗嘅重要概念嘅英文名：

* **語言相對論**：linguistic relativity
* 班哲文·李·沃夫：Benjamin Lee Whorf
* 隱密型：cryptotype / covert categories
* 語言決定論：linguistic determinism
* 辜古依密舍話：Guugu Yimithirr

以下係文中引用咗嘅網頁或者學術文獻：

1. ↑  Kay, P. & Kempton, W. (1984). What is the Sapir‐Whorf hypothesis?. American anthropologist, 86(1), 65-79.
2. ↑  （英文） 你嘅字詞變成你嘅思緒，自然期刊
3. ↑  Alexander, Caroline (Summer 2013). "A Winelike Sea". *Lapham's Quarterly*. VI (3).
4. ↑  Whorf, Benjamin Lee, 1956, *Language, Thought and Reality*, Cambridge University Press: MIT Press. Edited by John B. Carroll.
5. ↑  Whorf, Benjamin Lee, 1956, *Language, Thought and Reality*, Cambridge University Press: MIT Press. Edited by John B. Carroll. p. 87-101.
6. ↑  Pinker, Steven, 2007, *The Stuff of Thought: Language as a Window into Human Nature*, New York, NY: Viking Penguin. "five banal versions of the Whorfian hypothesis"
7. ↑  Thierry, Guillaume, Athanasopulous, Panos, Wiggett, Alison, Dering, Benjamin, and Kuipers, Jan-Rouke, 2009, "Unconscious effects of language-specific terminology on pre-attentive color perception", *Proceedings of the National Academy of Sciences*, 106(11): 4567-4570.
8. ↑  Paramei, G. V. (2005). Singing the Russian blues: An argument for culturally basic color terms. *Cross-cultural research*, 39(1), 10-38.
9. ↑  Winawer, J. Witthoft, N. Frank, M. C. Wu, L. Wade, A. R. & Boroditsky, L. (2007). Russian blues reveal effects of language on color discrimination. *Proceedings of the national academy of sciences*, 104(19), 7780-7785.
10. ↑  Haviland, J. B. (1998). Guugu Yimithirr cardinal directions. *Ethos*, 26(1), 25-47.

註釋
--

1. ↑  如果想睇例子，可以睇睇語言類型同語序所講嘅嘢。
2. ↑  可以睇吓色名嘅概念。

睇埋
--

* 《天煞異降》，呢套科幻電影採用咗語言相對論嘅諗法。

外拎
--

* （香港繁體） 多語言人士：語言轉換會改變個性思維，CUP 媒體
* （英文） 你嘅字詞變成你嘅思緒，自然期刊
* （英文） 沃夫嘅思想，史丹福哲學百科全書

  
  
  
  
  


|  |  |
| --- | --- |
| Stub icon | 呢篇同語言學有關嘅文係楔位文。歡迎幫維基百科擴寫佢。睇 • 論 • 改 • 歷 |